31996D0469
L 192/31
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 30 юли 1996 година
относно създаване на Консултативен комитет за превенция на рака
(текст от значение за ЕИП)
(96/469/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като има предвид, че Общността допринася за осигуряване на висока степен на защита на здравето на човека, като насърчава сътрудничество между държавите-членки и при необходимост оказва подкрепа в действията им;
като има предвид, че действията на Общността са насочени към превенция на болести, включително рак, чрез насърчаване на изследванията на техните причинители и тяхното предаване, както и здравна информация и образование;
като има предвид, че се провеждат срещи на водещи специалисти в областта на рака от 1996 г. в рамките на програмата „Европа срещу рака“; като има предвид, че тези експерти създадоха група, консултираща Комисията по научните аспекти на рака;
като има предвид, че Регламент на Съвета от 7 юли 1986 г. (1) отбелязва заключенията на Комитета на експертите в областта на рака по отношение изготвянето на първия план за действие срещу рака (2);
като има предвид, че съгласно Решение 90/238/Евратом, ЕОВС, ЕИО на Съвета и представителите на правителствата на държавите-членки на заседание на Съвета от 17 май 1990 г. за приемане на план за действие 1990-1994 г. в контекста на програмата „Европа срещу рака“ (3), Комисията ангажира тясно експерти в областта на защитата от рак при изпълнението на плана за действие;
като има предвид, че Решение № 646/96/ЕО (4) на Европейския парламент и на Съвета за приемане на трети план за действие срещу рака 1996-2000 г. е насочено към защитата от рак в съответствие с изискванията на член 3, буква о), и член 129 от Договора;
като има предвид, че в съображенията от решението се отбелязва, че за да разполага с цялата необходима научна информация, Комисията сътрудничи с научни експерти;
като има предвид, че е от съществено значение да се заздрави научната основа, върху която почиват решенията на Комисията;
като има предвид, че е необходимо поради яснота и правна сигурност съществуването на тази група да се формализира;
като има предвид, че следва да се утвърди членството ѝ, така че да отчита развития в насоката и обхвата на програмата „Европа срещу рака“ в контекста на третия план за действие срещу рака;
като има предвид, че научното консултиране от водещи европейски специалисти в областта на защитата от рак следва да се осигурява непрекъснато във вид на комитет с консултативен характер, създаден от Комисията,
РЕШИ:
Член 1
С настоящото Комисията създава консултативен комитет за защита от рак, наричан по-нататък „Комитет“.
Комитетът се състои от не повече от 15 члена.
Член 2
Комисията може да се консултира с Комитета по всички въпроси, свързани с:
-
данни за рака, включително епидемиология,
-
ранно откриване на рак и сканиране на рак,
-
информиране на обществеността относно превенцията на рака,
-
аспекти на здравното образование в училищата, свързани с рака,
-
процедури за осигуряване на качество в управлението на рака (включително въпроса за качеството на живот на болни от рак и палиативни грижи),
-
аспекти на защитата, които могат да се развият на базата на резултатите от фундаментални и клинични ракови изследвания, извършени по програмата „Биомед“ и други изследователски инициативи,
-
обучение на здравни работници по въпроси, свързани с рака.
Член 3
1. Разискванията на Комитета са свързани с молби за становище, отправени от представителите на службите на Комисията. Представителите на службите на Комисията могат при отправяне на молба за становище към Комитета, да определят срок, в който становището да бъде предоставено.
2. Комитетът не дава становища по своя инициатива по въпроси, присъщи на други научни комитети, създадени от Комисията.
3. Комитетът полага всички усилия да предостави становището си въз основа на консенсус. Разискванията на Комитета не са последвани от гласуване.
4. Когато поисканото становище има единодушното съгласие на членовете на Комитета, той утвърждава общи заключения. При отсъствието на единодушно съгласие, различните позиции, изказани по време на разискванията се вписват в доклад, изготвен под контрола на представителите на службите на Комисията.
Член 4
Членовете на Комитета се назначават от Комисията измежду водещи експерти с компетентност в областите, посочени в член 2.
Член 5
Комитетът избира председател и двама заместник-председатели от членовете си. Изборът се извършва с мнозинство от две трети от присъстващите членове.
Член 6
1. Членството в Комитета е за срок от три години. То може да се подновява. Председателят и заместник-председателите на Комитета обаче не могат да бъдат непосредствено преизбирани, след като са заемали пост в продължение на два последователни мандата от три години.
След изтичане срока на мандата им, членовете на Комитета могат да продължат да заемат поста до потвърждаване на членството им или заместването им.
Упражняваните функции не се заплащат.
2. Когато член на Комитета е възпрепятстван да изпълни задълженията си или в случай на доброволна оставка, той се заменя за остатъка от мандата си в съответствие с процедурата, предвидена в член 4 или 5, в зависимост от случая.
Член 7
Списъкът с членове се публикува на всеки три години от Комисията в Официален вестник на Европейските общности за информация.
Член 8
1. Комитетът може да създаде работни групи, занимаващи се със специфични аспекти на областите на компетентност, посочени в член 2, които се председателстват от един от членовете на Комитета и се състоят от максимум петима водещи научни експерти. Броят на работните групи е ограничен до пет във всеки един момент.
2. Мандатът на работните групи се определя от Комитета.
Член 9
1. Комитетът и работните групи заседават по покана на представител на службите на комисията, обикновено в сградата на Комисията.
2. Представителите на службите на Комисията, както и други служители и заинтересовани представители на комисията могат да участват в заседанията на Комитета и на работните групи.
3. Представителите на службите на Комисията могат да поканят лица с особена експертиза в областта на обсъждания въпрос за участие в заседанията като наблюдатели, на временна или постоянна основа.
4. Службите на комисията предоставят административни услуги на Комитета и неговите работни групи.
Член 10
Без да се засягат разпоредбите на член 214 от Договора, членовете на Комитета са задължени да не разгласяват информация, която е станала тяхно достояние в резултат от работата в Комитета, когато представителят на Комисията ги уведоми, че поисканото становище е свързано с въпрос от поверителен характер.
В този случай единствено членовете на Комитета и представителите на службите на Комисията присъстват на заседанията.
Член 11
Настоящото решение влиза в сила в деня на публикуването му в Официален вестник на Европейските общности.
Съставено в Брюксел на 30 юли 1996 година.